## La Conselleria d’Innovació destina 1,5 milions d’euros per a donar suport a projectes empresarials de persones emprenedores i pimes

*** El *Diari Oficial de la Generalitat Valenciana* publica este dijous la convocatòria d’ajudes a l’emprenedoria que consistixen en una nova orde d’ajudes per a sufragar costos d’inici i consolidació de projecte empresarial
* El termini de sol·licitud comença el 10 de juny i finalitza el 10 de juliol**

La Direcció General d’Emprenedoria i Internacionalització, dependent de la Conselleria d’Innovació, Indústria, Comerç i Turisme dirigida per Nuria Montes, destina 1,5 milions d’euros per a donar suport a l’inici i consolidació del projecte empresarial de pimes i persones emprenedores.

Tal com publica este dijous el [Diari Oficial de la Generalitat Valenciana](https://dogv.gva.es/datos/2024/05/16/pdf/2024_4412.pdf) (DOGV), la Direcció General d’Emprenedoria i Internacionalització ha publicat una nova orde d’ajudes per a sufragar gastos corrents, entre els quals es troben gastos laborals, els resultants de contractacions externes, gastos d’assessoria, notarials i registrals, gastos de lloguer, i gastos de publicitat, difusió i màrqueting.

La directora general d’Emprenedoria i Internacionalització, Ester Olivas, ha explicat que l’objectiu d’estes ajudes és promoure i fomentar l’emprenedoria a la Comunitat Valenciana, “una de les ferramentes de l’avanç econòmic i social”.

A través de la present convocatòria d’ajudes se subvencionaran les actuacions desenvolupades entre l’1 de juliol de 2023 i el 31 de maig de 2024, amb una quantia de subvenció del 70 % dels gastos subvencionables i un màxim de 15.000 euros per beneficiari.

**Beneficiaris de les ajudes**

Podran ser beneficiaris d’estes ajudes les persones emprenedores i pimes que hagen emprés en els últims cinc anys una activitat econòmica o productiva que oferisca un avantatge competitiu.

Les persones o pimes sol·licitants han de tindre el seu domicili social a la Comunitat Valenciana i el projecte empresarial ha d’estar relacionat amb algun sector d’activitat en auge que oferisca oportunitats de futur.

El termini de presentació d’estes ajudes comença el 10 de juny de 2024 i expira el 10 de juliol de 2024.

Fecha: 16/05/2024